
Siunnersuutip tunuliaqutaa
Nalunaarut arlaleriarluni nutarterneqartarsimavoq.  Aalisarnerup teknikikkut iluarsartuussivigineqarnera pillugu nalunaarutip siulliup ilaatigut Piujuartitsineq siunertaralugu teknikikkut iluarsartuussineq taarserpaa.  Nalunaarut 1. april 2025 atuutilerpoq. Tamatuma kongorna annikinnerusunik allannguisoqarpoq, pingaartumik raajarniarluni aalisarnermut tunngasuni.  Nutartigaq 10. november 2025-mi atuutilerpoq. Nutarterinissamut siunnersuutip uuma siunertaraa annikinnerusunik nalimmassaasoqarnissaa kiisalu immikkoortut ilaannik nutaanik ilanngussinissaq.  Tamanna Kalaallit Nunaanni Aalisarnermut Piniarnermullu Nakkutilliisoqarfik suleqatigilluinnarlugu pivoq, tassa nalunaarut annermik nakkutilliinissamut tunngammat.  
Nutarterinissamut siunnersuummi allannguutit allannguutinut annerusunut minnerusunullu avinneqarsimapput.  
Allannguutaasut pingaarnerit:
· § 21-mi aaqqiissummik ilanngussisoqarpoq, taamaaliornermilu atortunik nutaaliuutinik misileraanissamut ajornaanninngortitsissaaq, maannalu atortunik atuinermut malittarisassani atuuttuni inerteqqutaalluni.   Taamaattorli aalisartup aalisarnissaminut akuersissuteqareersup aalisarnissamut atortunik nutaanik misileraanissamut taamaallaat tunngavoq.  Aalisarnermut sakkunik nutaanik misileraanissamut akuersisoqarpat akuersissut aalisarnermik ingerlatsisup tuniniaanissamut akuersissutaani akuersissummut piumasaqaatit aalajangersakkat malillugit akuersissutaagallartumi allaqqassaaq.  
· Saarulliit pillugit aqutsinissamut pilersaarummut suleqatigiissitat 2024-mi isumaqatigiissutigaat saarulliit suffineranni piffissami 1. marts - 31. majimi saarullinnut suffisarfiit matuniarlugit.  Saarulliit suffisarfiinik matusinermi tunuliaqutaasoq tassaavoq saarullinnik illersuiniarneq taamaaliornermilu saarulliit amerlisinnaanissaat neriuutaalluni.  Aqutsinissamut pilersaarut sapaatit akunnerini sisamani tamanut tusarniutigineqarsimavoq.  Aqutsinissamik pilersaarutip atuutilerneranut atillugu suffisarfinnik matusisarneq inatsimmut ilanngunneqarsimanngilaq.  Taakku nalunaarummi uani § 9 -p ataani aamma ilanngusssaq 3 suffisarfiit - saarulliit ataanni ilaapput.    
· § 5-imi raajarniarlutik angallatinut killilersuutit angallatinut 50 meterit tikillugit imaluunniit 1.000 BT-nut allangortinneqarpoq maanna tunngaviusumik titarnermit sumiiffimmi aalajangersimasuni 3 sømilit tikillugit.  Taanna siornatigut 40 meterit l.o.a. imaluunniit 1.000 BT aalajangersaagaasimagaluarpoq. 
· Sumiiffimmi tunngaviusumik killeqarfimmiit avammut 3 sømil tikillugu raajarniarnermi § 5 naapertorlugu pisanik angallammi tunisassiorsinnaannginnermut ilaatinneqanngillat.
· § 4, imm. 3 malillugu qalorsuit ungusiniutilluunniit atorlugit tunngaviusumit titarnerup iluani saarullinniarnissamut inerteqqummik ikkussisoqarpoq. Tamanna isumaqarpoq sinerissap qanittuani suli qalorsuarsorluni saarullinniartoqarsinnaasoq, taamaallaalli tunngaviusumik killeqarfimmiit 3 sømiliniit tunngaviusumik killeqarfimmut. 
· § 9 imm. 2 malillugu 200 meterinit itinerni qassusersorluni saarullinniarnissamut inerteqqummik ikkussisoqarpoq.  Inerteqqut atulerneqarpoq saarullinniutinik qalunik qaleralinnik pisaqartoortoqartannginnissaa qulakkeerniarlugu. 
· § 10. imm 5-imi immikkut akuersinissami ilanngussisoqarpoq, Naalakkersuisoq aalisarnermut akisussaasuusoq arnarluit suaannik aalisarnermik matusinissamik kinguartitsisinnaalluni, aqutsinissamut pilersaarummi nutaamut naapertuuttumik, tamanna sikut pissutaallutik aalisarnermik uninngatitsineq uppernarsarneqarsinnaappat.  
· Ammassassuarnut, saarullernanut avaleraasartuunullu qassusersorluni aalisarnermi nigartat minnerpaaffissaat nutarterneqarput.  Qassutit nigartaat maanna minnerpaaffissaat § 17 imm. 5 malillugu 50 mm-nut allineqarput.  Allannguinermut tassunga pissutaavoq inatsit nunat allat aalisakkanut taakkununnga inatsisaannut assigiissarneqassammat kiisalu nigartat sorliit aalisakkanut eqqaaneqartunut pisaqarsinnaanerat piviusorsiortuunersoq eqqarsaatigalugu.  
· Eqalukkanut, putooruttunut, ammassannut qaleruaqanngitsunullu qassusersorluni aalisarnermi nigartat minnerpaaffissaat nutarterneqarpoq.  Qassutit nigartaat maanna minnerpaaffissaat § 17 imm. 5 malillugu 32 mm-nut allineqarput.  Allannguinermut tassunga pissutaavoq inatsit nigartat sorliit aalisakkanut eqqaaneqartunut pisaqarsinnaanerat piviusorsiortuunersoq eqqarsaatigalugu. 
· Bundgarnersorluni saarullinniarnermi alarmilersuisarnermut piumasaqaat peerneqarpoq.  
Allannguutit annikinnerit:
· Kapisillit pillugit nalunaarummit siusinnerusumiit aallaaveqartumik kapisilinniarnermi angallatit takissusissaanik killiliineq ilanngunneqarpoq, massakkut takissusissaq killilerneqarluni 6 meter a.t.t., tamannalu § 4, imm. 6-imi ersersinneqarpoq.
· Saarullinnut uumatitsiviit erngup malunnaatilimmik immamut akoqartup qanitaanut inissinneqaqqusaannginneranik maleruagassaliortoqarpoq, tamanna § 22, imm. 2-mi ersersinneqarpoq.
· § 17-imi aalisakkanut assigiinngitsunut qassutit nigartaannik minnerpaaffiliinernut allattuiffik iluarsineqarpoq, taamaalillutik aalisakkat pineqartut tamarmik, aamma piujuartitsineq siunertaralugu teknikikkut iluarsartuussineq pillugu naluaarummi atorunnaartumi aamma allaqqasoq, maanna qalorsuarnut- aamma qassutinik aalisarnermut aamma atorneqalerpoq.  
· Saattuat pillugit aqutsinissamut pilersaarummut suleqatigiissitat 2024-mi isumaqatigiissutigaat Nuuk-Paamiut eqqaanni matuneqaqqissasoq aqutsiveqarfik taanna 1. junimit 31. julimut matoqqasalerluni.  Immikkoortoq ilanngussaq § 7-mi takutinneqarpoq. Matusigallarneq atoqqilerneqarpoq saattuaqatigiit illersorniarlugit, tassa ukiuni kingullerni siunnersuinerit appariartorsimammata.   
· § 5-imut allannguisoqarpoq, tassanilu raajarniutit sumiiffinnut killilersorneri ersarissarneqarlutik.  
· Imm. 3-mut ersarissarneqarpoq, angallatinut aalisartunut immikkut atugassarititaqartunut, tunngaviusumik killeqarfiup iluani 3 sømilip iluani tunisassiortussaatitaanermut piumasaqaateqanngimmat.
· Imm. 5 nr. 1-imut immikkoortoq allanngortinneqarpoq taamaalilluni immikkoortoq 61°00’N-imiit 65°00’N-imut maanna 61°00’N-imit 64°10’N-imut. Taamaaliortoqarpoq immikkoortoq §14, imm. 1, nr. 1-imi aalisarnermi atortunik naqqarsiortunik atuinissamut inerteqqummut naapertuutsilerluni. Aamma imm. 1-imi angallatinut piumasaqaateqarfiusunut annernut atuutseqqilerneqarpoq immikkoortumi piffissami 1. november 31. marts tikillugu aalisartoqalersinnaalluni.   
· Imm. 5, nr. 2-mut najugaqarfinnit 5 sømilit tikillugit aalisarfiunnginnissaanut piumasaqaat peerneqarpoq, taannaataqatigiinngimmat.  
· Imm. 5-imut nr. 3 immikkoortoq maanna Illorsuit karsimut taagorneqartumut killilerneqarpoq.  Karsi aamma ilanngussami 1-imi takuneqarsinnaavoq. 54°20’V tikillugu suli aalisartoqarsinnaavoq, kujammulli killinga avannamut nuuallanneqarpoq.  Karsi raajarniartunik inuussutissarsiutillit suleqatigalugit suliarineqarpoq, immikkoortumi tassani allanik aalisartut isiginiarlugit.  Kangimut killinga nutarterneqanngikkallarami november 2025-mi 55°00’V-miissimavoq. 
· §28, imm. 1-imut ilanngunneqarpoq aalisarnermik ingerlataqartoq aalisaatiminik annaasaqannginnissamik akisussaasuusoq, taakku allunaasarsuarnik kittoraruminaatsumik atortulersuinikkut. 
· § 36 malillugu qassusersorluni kapisilinniarnermi piumasaqaatinik allannguisoqarpoq.  Kapisilinniarnermi qassutit takinerpaaffissaat tassaalerpoq 45 meterit, siornatigut 30 meteriusimasut.  Qassutit 2.000-inik qilertallit pillugit piumasaqaat peerneqarpoq.  
· Raajarniarnermi umiarsuami allattuivimmut allattuisussaatitaaneq §22, imm. 2 peerneqarpoq.  Imai aalisarnermi saniatigut pisarisuukkat pillugit nalunaarutissami ilaassapput.  
· § 14, nr. 4 malillugu Qimusseriarsuarmi sumiiffinnik naleqqanik ilanngussisoqarpoq. Allannguutit sumiiffimmi nr. 10-mi ilanngussaq 4-mi takuneqarsinnaapput, tassani naleqqat nunallu assingani akerleriissoqarsimanera peqqutaavoq.
· Kalaallit Nunaata Kitaata Kujataani pillugu assiliamik nutaamik ilanngussaq 4-imi ilanngunneqarsimavoq, tassani naleqqat nunallu assingani akerleriissoqarsimanera peqqutaalluni.
· Tunumi raajarniarnermi ristit akunnerinik 28 mm-erisut akunneqartinneqarsinnaasunik atuisoqarsinnaanissaanik akuersisoqarsinnaalerpoq § 18, imm. 2 malillugu. Akuersissut qinnuteqarnikkut tunniunneqarsinnaavoq. Allannguut tunuliaqutaqarpoq 2026-imi Tunumi misileraalluni aalisartoqarmat inuussutissarsiuteqartut aamma Kalaallit Nunaanni Pinngortitaleriffup ingerlassaannik.

